Eksperter frygter, at en del af milliongevinst fra formodet momssvindel er gået til terror.

Som registreret bruger kan du overvåge emner og journalister og modtage nyhederne i din indbakke og følge din nyhedsstrøm på Finans.

Niels Sandøe, født 1958, er medlem af Finans’ gravergruppe. Han har igennem de seneste 10 år beskæftiget sig med undersøgende journalistik. Niels Sandøe har været nomineret til Cavlingprisen fem gange for en række afsløringer og artikelserier. Bl.a. om nepotisme, magtmisbrug og pamperi i henholdsvis Codan og Lærerstandens Brandforsikring. Og for “Det Store Ejendomsspil” om ejendomsboblen, der var pumpet op med ikke-eksisterende kroner og byggede på overbelåning og pantebrevskarruseller samt for bogen Andre Folks Penge. Modtog FUJ-prisen for fremragende undersøgende journalistik i 2007 og 2013. Modtog Publicistprisen 2014 og Erhvervsjournalistprisen i 2015. Er forfatter til Kampen om Danmarks Olie og medforfatter på bøgerne Kammerherrens Nye Klæder og Andre Folks Penge.

Jette Aagaard, f. 1982, er journalist i Finans’ gravergruppe. Hun er uddannet journalist fra Syddansk Universitet og har arbejdet med erhvervsjournalistik på Børsen og Berlingske som finansreporter og politisk journalist. I 2013 fik Jette den journalistiske Timbuktu-pris på 100.000 kr. for afsløringen af, at danske pensionsselskaber og kommuner investerede millioner af kroner i statsobligationer fra korrupte regimer i Afrika. I sommeren 2014 begyndte hun i Jyllands-Postens erhvervsgravergruppe. Jette har været gymnast på højt plan og turneret med gymnastikhold på flere kontinenter. Efter et par år som efterskolelærer kan hun desuden synge for på de fleste sange i Højskolesangbogen.

Matias Seidelin, f. 1970. Er en del af Jyllands-Posten gravergruppe og skriver primært om politik og sikkerhedspolitik. Matias Seidelin har udgivet flere bøger om efterretningstjenester og islam. Han er cand. mag. i dansk og historie med speciale i dansk udenrigspolitik og har både arbejdet som krimireporter og politisk redaktør på Politiken, ligesom han har været i TV 2’s gravergruppe. Privat bor han sammen med sin kone Mette Mølbak, som laver kogebøger og er madredaktør på Alt for Damerne. Han elsker også selv at lave mad – sammen med deres to fælles børn.

I en årrække har to militante islamister været dybt involveret i et hidtil ukendt netværk med i alt 14 danske forretningsmænd med forbindelse til en række konkursramte selskaber, der har medført et tab på mere end 800 mio. kr. i ubetalt moms og skat for den danske statskasse.

I flere af selskaberne er der faldet dom for momssvindel, mens andre er blevet politianmeldt, men ikke er blevet retsforfulgt. Det viser en kortlægning af flere end 100 konkursboer samt dokumenter fra flere danske og svenske retssager, som Jyllands-Postens erhvervsmedie, Finans, sammen med dagbladet Information kan fremlægge.

Af de 14 forretningsmænd i netværket har to ifølge en række retsdokumenter været en del af eller haft forbindelse til terrorgrupperne Islamisk Stat og al-Qaeda. De to forretningsmænd kan i dag knyttes til formodet momssvindel og konkursramte selskaber, som skylder den danske stat mindst 97 mio. kr. i moms og skat.

Det er dobbelt alvorligt, hvis der både bliver svindlet, og pengene så også bliver brugt til at undergrave vores samfund. Lars Krull, ekspert i hvidvask

Størstedelen af pengene fra både den beviste og den formodede millionsvindel er i dag forsvundet. Selv om det har været umuligt at fastslå, hvor udbyttet er endt, frygter ekspert i hvidvask og seniorrådgiver ved Aalborg Universitet Lars Krull ligesom andre eksperter, at en del af pengene har været brugt til at finansiere terror.

»Det er dobbelt alvorligt, hvis der både bliver svindlet, og pengene så også bliver brugt til at undergrave vores samfund,« siger han.

Grand Theft Europe Finans samarbejder i #Grandthefteurope med 35 europæiske medier fra samtlige lande i EU, koordineret af den tyske nonprofitresearchorganisation Correctiv.

Sammen kulegraver netværket af undersøgende journalister sindrigt organiserede momskarruseller, der udgør det største igangværende skattesvindelkompleks i EU.

Læs mere her: www.grand-theft-europe.com.

En gennemgang viser, at bagmandspolitiet, SØIK, i et hidtil ukendt notat fra 2016 på baggrund af oplysninger fra Politiets Efterretningstjeneste, PET, slog fast, at den ene af de to centralt placerede jihadister »med stor sandsynlighed« var dræbt i Syrien som IS-kriger.

Professor Tom Kirchmaier forsker i økonomisk kriminalitet ved CBS og London School of Economics. Han undrer sig over, at myndighederne ikke har grebet ind.

»Hvis man skal stoppe jihadisterne, skal man stoppe deres finansiering. Det starter f.eks. med at stoppe svindlen,« siger han.

Politiinspektør Thomas Anderskov Riis fra SØIK skriver, at bagmandspolitiet tager alle sager om momssvindel og mulig terrorfinansiering alvorligt.

»De metoder, som Finans og Information beskriver, er velkendte fra vores efterforskninger. Det er metoder, vi er meget opmærksomme på. Det gælder f.eks. komplekse selskabskonstruktioner og brug af stråmænd i sager, der kan have grene til udlandet,« skriver han.

SØIK ønsker dog ikke at kommentere eksperternes frygt for, at de i dag forsvundne millioner er gået til terror. SØIK ønsker heller ikke at svare på, hvorfor bagmandspolitiet i flere af sagerne først greb ind, efter at pengene var forsvundet.

PET har ikke ønsket at kommentere sagen.

Hov, det her indhold benytter cookies Øvrige cookies, det gør du her: På denne plads ville vi rigtig gerne have vist dig indholdet, men det kan vi desværre ikke, da du har fravalgt cookies. Vil du se indholdet skal du acceptere, det gør du her: opdater dit samtykke.

Video: Undersøgende journalist på Information, Bo Elkjær, forklarer, hvordan en momskarrusel fungerer.